<classify> Katika droo iliyofanyika Cairo, Misri jana, mwandaaji mwenza wa michuano hiyo mwaka 2012, Gabon ndiyo iliyopata bahati ya kuwa mwenyeji mwaka 2017 baada ya kuzipiku Algeria na Ghana zilizokuwa zikiwania nafasi hiyo.Itakuwa ni mara ya pili kwa nchi hiyo kuandaa michuano hiyo baada ya kufanya hivyo mwaka 2012 ilipoandaa kwa kushirikiana na Equatorial Guinea.Awali, Libya ndio ilikuwa mwenyeji wa michuano ya mwaka 2017, lakini ilijitoa mwaka jana kutokana na machafuko ya kisiasa yanayoendelea nchini humo.Gabon itatumia miji minne kwenye michuano hiyo inayoshirikisha timu 16, inayotarajiwa kufanyika mwishoni mwa Januari na kumalizika katikati mwa Februari.Miji hiyo ni Libreville na Franceville, iliyotumika mwaka 2012, pamoja na Port Gentil na Oyem ambayo viwanja vyake vitakuwa tayari baada ya miezi 14, kwa mujibu wa Shirikisho la soka la Gabon.Mechi kwa ajili ya kufuzu michuano hiyo ya mwaka 2017 inatarajiwa kuanza Juni ambapo nchi 52 kati ya 54 mwanachama wa Caf, zitashiriki isipokuwa Somalia na Eritrea.Nchi zote tatu zilitoa maelezo ya kuwania uenyeji kwenye kamati ya utendaji ya Caf jana, kabla haijachezeshwa bahati nasibu. Aidha, Caf pia ilichezesha droo kwa nchi shiriki zikiwemo Morocco na Tunisia.Morocco ilifungiwa kushiriki michuano hiyo kwa misimu miwili baada ya kujitoa dakika za mwisho kuandaa michuano ya mwaka huu, lakini ilishinda kesi baada ya kukata rufaa mahakama ya michezo, CAS.Tunisia ilikwepa adhabu ya kifungo baada ya kuomba radhi Caf kutokana na kutoa shutuma kwamba shirikisho hilo lilifanya upendeleo. Morocco imepangwa kundi F, pamoja na Cape Verde, Libya na Sao Tome.Wakati Tunisia itamenyana na Togo, Liberia na Djibouti katika kundi A. Katika moja ya mechi ngumu kwenye makundi, bingwa wa mwaka 2013 Nigeria itacheza na Misri huku timu zote mbili zikikwepa kutofuzu kwa mara ya pili mfululizo.Zitacheza pia na Tanzania na Chad katika kundi G. Washindi kutoka makundi 13 watafuzu moja kwa moja kwenye fainali za michuano hiyo wakijumuika na timu mbili zenye uwiano mzuri best loser pamoja na timu mwenyeji Gabon ambaye ataingia kwenye fainali moja kwa moja.Gabon imepangwa kundi I pamoja na mabingwa watetezi Ivory Coast, Sudan na Sierra Leone. Togo ipo kundi A pamoja na Tunisia, Liberia na Djibouti.  <topic>: MICHEZO 